Podnikovohospodárska fakulta Ekonomickej univerzity v Bratislave so sídlom v Košiciach

Podnikovohospodárska fakulta Ekonomickej univerzity v Bratislave so sídlom v Košiciach (skratka PHF v KE) je jedna z fakúlt Ekonomickej univerzity v Bratislave. Zriadená bola 31. augusta 1992.
Aktuálne ponúka tri stupne štúdia: bakalárske, inžinierske a doktorandské, a to ako v dennej, tak aj v externej forme štúdia.
História.
Fakulta má dlhoročnú históriu a skúsenosti s prípravou absolventov ekonómie a manažmentu, a to už od roku 1952, keď "Vysoká škola hospodárskych vied v Bratislave" založila v roku 1952 konzultačné stredisko pre štúdium popri zamestnaní v Košiciach. Fakulta zabezpečuje prípravu vysokoškolsky vzdelaných ekonómov vo všetkých formách štúdia, na základe najnovších vedeckých poznatkov v širokom medzinárodnom kontexte. Počas svojej histórie PHF EU vychovala tisícky úspešných absolventov, ktorí našli uplatnenie na vysokých postoch v podnikoch súkromnej sféry, ale aj vo vedeckých inštitúciách či organizáciách verejnej správy.
Okrem novopostavených a moderne vybavených priestorov v Košiciach, PHF EU umožňuje štúdium vybraných študijných programov od roku 1994 aj na pedagogickom pracovisku v Michalovciach.
Úspechy.
PHF EU má od roku 2008 zavedený systém manažérstva kvality na báze ISO noriem 900X. Fakulta získala v rokoch 2008 a 2010 ocenenie "Národná cena Slovenskej republiky za kvalitu", ktoré každoročne udeľuje "Úrad pre normalizáciu, metrológiu a skúšobníctvo" – v roku 2008 v kategórii C3 – iné organizácie verejného sektora, a v roku 2010 "„Ocenený finalista v kategórii C3“".
Študenti PHF EU dosahujú výrazné úspechy aj v zahraničí. Ako príklady môžeme uviesť 4. miesto vo svetovom finále medzinárodnej súťaže "Global Management Challenge" v čínskom Macau v roku 2016 a účasť na svetovom finále medzinárodnej súťaže "Global Management Challenge" v Katare v roku 2017 a 2018.
Spolupráca.
Veľkú pozornosť venuje PHF EU unikátnym vzdelávacím programom a predmetom v spolupráci s významnými zamestnávateľmi absolventov fakulty. Príkladom tejto snahy je aj program "HONORIS" – unikátny program na základe spolupráce so spoločnosťou Deutsche Telekom IT Solutions Slovakia orientovaný prakticky s dôrazom na problematiku projektového manažmentu, vedený v anglickom jazyku odborníkmi zo spoločnosti Deutsche Telekom IT Solutions s výsledkom 100 % zamestnanosti absolventov programu ponúkaný len pre študentov fakulty.
PHF EU ďalej intenzívne spolupracuje so všetkými relevantnými zamestnávateľmi absolventov PHF EU, medzi ktorých patria hlavne spoločnosti ako "Lafarge Holcim European Business Services", "Embraco Slovakia s.r.o.", ako aj všetky významné informačno-komunikačné, bankové, finančné a auditorské spoločnosti pôsobiace na území Slovenska. Na základe tejto spolupráce vie fakulta flexibilne prispôsobovať študijné programy potrebám praxe a zabezpečovať pre študentov fakulty spoločné podujatia s podnikmi, prednášky odborníkov z praxe, organizovanie workshopov pre študentov, vypracovanie diplomových prác v podnikoch, ako aj možnosti účasti študentov na rôznych ďalších programoch, stážach a získavaní pracovných ponúk priamo z firiem. Výsledkom je tak absolvent, ktorý nemá problém s uplatnením na trhu práce alebo pri podnikaní.